
AVIZ


asupra propunerii legislative pentru organizarea şi exercitarea profesiei de consilier juridic











		Biroul   permanent   al Camerei Deputaţilor a trimis, cu adresa nr. 184 din 23 octombrie 1997, Comisiei pentru drepturile omului, culte şi problemele minorităţilor naţionale, în vederea avizării, propunerea legislativă pentru organizarea şi exercitarea profesiei de consilier juridic.


		În şedinţa din 3 decembrie 1997, comisia a analizat propunerea legislativă şi a hotărât, cu unanimitate de voturi, să-i acorde aviz favorabil.


		La luarea acestei decizii comisia a avut în vedere,  în special, numărul mare al absolvenţilor facultăţilor de drept care s-au specializat, prin activitatea desfăşurată în cadrul societăţilor comerciale  (şi la fostele întreprinderi)  şi nu numai, în domenii cum ar fi legislaţia comercială, financiar -bancară, de asigurări, asigurări sociale etc., mai puţin practicate de alte categorii de jurişti.


		Totodată, comisia a apreciat că alin. 2 al art. 1 din propunerea legislativă ar trebui revăzut şi reformulat, întrucât în forma actuală contrazice afirmaţia de la alin. 1, şi anume că "profesia de consilier juridic este liberă...".


		Se creează astfel impresia impunerii apartenenţei la o organizaţie profesională pentru exercitarea unei profesii, transformând deci dreptul la afiliere  într-o obligaţie, acţiune respinsă prin hotărâri ale Curţii Europene a Drepturilor Omului.


		De asemenea, actuala formulare a alin. 2 art. 1 contravine şi Pactului Internaţional cu privire la drepturile economice, sociale şi culturale, rafiticată de România în anul 1974, şi care, în Partea a II-a, art. 6, se referă la dreptul pe care îl are orice persoană de a obţine posibilitatea să-şi căştige existenţa printr-o muncă liber aleasă sau acceptată.

